Letartóztatták a Valódi IRA öt feltételezett tagját
A Valódi IRA (Real IRA) nevű betiltott észak-ír fegyveres szervezet öt feltételezett breton tagját vette őrizetbe kedden a francia rendőrség a nyugat-franciaországi Cotes d’Armor és Seine-Maritime településeken.
Az őrizetbe vételt megelőzően a hatóságok Seine-Maritime településen fegyverekre bukkantak: két géppisztolyt, egy automata pisztolyt és több tölténytárat találtak egy rejtekhelyen.
A Valódi IRA 1997-ben vált ki az észak-írországi brit fennhatóság ellen küzdő legfőbb katolikus fegyveres csoportból, az Ír Köztársasági Hadseregből (IRA), amikor az tűzszünetet hirdetett a fegyveres harcban. A szakadár csoport számos terrorista akciót követett el Észak-Írországban és Angliában. Legpusztítóbb tette az 1998 augusztusában Omagh településen végrehajtott, 29 halálos áldozatot és 200 sérültet követelő autós robbantás volt. A csoport az omagh-i vérengzés óta is sokszor hallatott magáról: látványosabb akciói közé tartozott az MI6, a brit külső elhárítás londoni főhadiszállása elleni 2000. szeptemberi rakétatámadás, és 2001 márciusában a BBC tévé nyugat-londoni központja előtti pokolgépes merénylet.
A nyáron egy ír különleges terrorellenes bíróság, amelyet az omagh-i vérfürdőt követően külön törvénnyelhoztak létre, húsz évi börtönre ítélte a Valódi IRA felételezett vezetőjét. Michael McKevitt az első személy, akit Írországban terrorcselekmény irányításáért ítéltek el.
(MTI)